‘Uncharted’, pròxima estrena al cinema Tívoli
2025-07-24

A mesura que avança el mes de febrer, la cartellera del cinema Tívoli de Burjassot va destil·lant noves pel·lícules d’estrena i, el pròxim cap de setmana, l’11 i 13 de febrer, estarà dedicat completament a la fantasia i a la ciència-ficció que arriba de la mà de Uncharted, producció estatunidenca que s’estrena el mateix divendres 11 de febrer a Espanya i en la resta del món. Basada en la reeixida sèrie de videojocs del mateix nom, Uncharted, creada per Amy Henning per a Naughty Dog, la superproducció d’aventura, fantasia i acció està dirigida per Ruben Fleischer i compta amb el protagonisme de Tom Holland, Mark Wahlberg i Antonio Banderas.

Uncharted tindrà les seues projeccions al cinema Tívoli el dijous 11, a les 19.30 h i a les 22.30 h i també el diumenge 13 de febrer, a les 16.30 h i a les 19. 30 h. El guió de la pel·lícula, escrit per Art Marcum i Matt Holloway, narra els orígens dels caçarecompenses Nathan Drake i Victor Sullivan, i serveix com una preqüela dels videojocs. La pel·lícula d’una de les sagues més icòniques de PlayStation posa als espectadors en la pell de Nathan Drake (Tom Holland), un jove lladre reclutat per un veterà caçador de tresors anomenat Victor “Sully” Sullivan (Mark Wahlberg). Tots dos tractaran de recuperar la fortuna que va aconseguir generar Fernando de Magallanes i que la Casa de Moncada va perdre fa cinc-cents anys.

Encara que aparentment tot anava a ser senzill, en realitat es converteix en una complicada empresa repleta de perills i situacions de vida o mort. Hauran de recórrer diferents punts del planeta per a fer-se amb el botí abans que el Santiago Moncada (Antonio Banderas) s’interpose en el seu camí. Moncada està convençut que ell i la seua família són els legítims hereus. Aconseguiran Nate i Sully resoldre els misteris i trobar el tresor de cinc mil milions de dòlars? Trobarà Nate al seu germà perdut? Caldrà passar-se per la sala fosca del Tívoli per a esbrinar-ho.

A través d’http://cultura.burjassot.org/ es poden consultar els horaris de totes les passades de les pel·lícules, així com adquirir les entrades telemàticament, a un preu únic de 4 euros. També es poden adquirir les entrades en taquilla des d’una hora abans de l’inici de la projecció. El protocol COVID-19 actual al cinema Tívoli obliga a presentar el certificat COVID abans d’accedir a l’edifici, així com a l’ús de la màscara durant tota la pel·lícula, a excepció de quan s’estiga consumint menjar o beguda.

La cartellera del cinema Tívoli seguirà avant el cap de setmana del 18 i 20 de febrer amb les estrenes del mètode Williams i de Llunàtics, pel·lícula d’animació infantil en valencià.